P r e d k l a d a c i a  s p r á v a

Zasadnutie Európskej rady sa uskutočnilo v Bruseli v dňoch 13. – 14. marca 2008. Delegáciu SR na stretnutí viedol predseda vlády SR Robert Fico. Na zasadnutí sa zúčastnili aj ministri zahraničných vecí a ministri financií členských štátov EÚ.

Európska rada (ER) spustila druhý trojročný cyklus Lisabonskej stratégie pre rast a zamestnanosť. Hlavné priority stratégie ostávajú nezmenené. V nadchádzajúcom období bude podstatná najmä ich implementácia. Lisabonská stratégia bude pokračovať aj po roku 2010. 

EÚ stojí v roku 2008 pred výzvou naplniť ambiciózne záväzky v politike zmeny klímy a energetiky prijaté v roku 2007 s cieľom dosiahnuť v Kodani v roku 2009 globálnu a komplexnú dohodu o zmene klímy na obdobie po roku 2012. ER zhodnotila energeticko-klimatický balík Európskej komisie z 23. 1. 2008 ako dobrý východiskový bod a základ pre dohodu, ku ktorej by malo dôjsť do konca roka 2008. Balík návrhov Európskej komisie by mal byť prijatý najneskôr začiatkom roka 2009.

Podľa najnovšieho vývoja na finančných trhoch zostávajú podmienky v medzinárodnom finančnom systéme naďalej labilné. Európa je vďaka eurozóne a silnému euru schopná lepšie odolávať dôsledkom finančnej krízy. 

Počas summitu predseda vlády SR Robert Fico uskutočnil sériu bilaterálnych rokovaní najmä o zavedení jednotnej meny v SR s partnermi z Českej republiky, Talianska, a Spojeného kráľovstva. S rakúskym kancelárom rokoval o spoločnej kandidatúre Slovenska a Rakúska na sídlo Európskeho inovačného a technologického inštitútu.  

Ministri zahraničných vecí na separátnej pracovnej večeri zhodnotili situáciu v Afganistane. Ministri financií na separátnom rokovaní diskutovali o makroekonomickej dimenzii ľudského kapitálu. 

	Materiál má bezprostredný vplyv vo finančnej, ekonomickej, environmentálnej oblasti a v podnikateľskom prostredí. Konkrétne dôsledky plnenia záväzkov v jednotlivých oblastiach budú vypracované príslušnými rezortmi. Úloha analyzovať závery Európskej rady a rozpracovať ich do konkrétnych opatrení je súčasťou uznesenia predkladaného materiálu.